
RAPORT COMUN
asupra Proiectului de Lege privind transmiterea unui teren sub luciu de apă cu amenajarea piscicolă aferentă din domeniul public al statului şi din administrarea Centrului de Cercetare-Dezvoltare pentru Piscicultură Nucet, judeţul Dâmboviţa, în domeniul pubic al comunei Corbii Mari, judeţul Dâmboviţa
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi și Comisia pentru agricultură, silvicultură, industrie alimentară şi servicii specifice au fost sesizate, spre dezbatere în fond, cu proiectul de Lege privind transmiterea unui teren sub luciu de apă cu amenajarea piscicolă aferentă din domeniul public al statului şi din administrarea Centrului de Cercetare-Dezvoltare pentru Piscicultură Nucet, judeţul Dâmboviţa, în domeniul pubic al comunei Corbii Mari, judeţul Dâmboviţa, trimis cu adresa nr. PLx. 529 din data de 7 noiembrie 2016 şi înregistrat cu nr.4c-11/1250, respectiv cu nr.4c-4/629  din 8 noiembrie 2016.

Senatul, în calitate de primă Cameră sesizată, a adoptat iniţiativa legislativă, în şedinţa din data de 1 noiembrie 2016.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.

Consiliul Legislativ, prin adresa înregistrată cu nr.314 din 6 aprilie 2016, a avizat favorabil proiectul de Lege.
Proiectul de lege are ca obiect de reglementare transmiterea unei suprafeţe de teren sub luciu de apă cu amenajarea piscicolă aferentă în suprafaţă totală de 17 hectare, din domeniul public al statului şi din administrarea Staţiunii de Cercetare-Dezvoltare pentru Piscicultură Nucet, judeţul Dâmboviţa, în domeniul public al comunei Corbii Mari şi în administrarea Consiliului Local al comunei Corbii Mari, judeţul Dâmboviţa, în vederea înfiinţării unei amenajări piscicole.

În conformitate cu prevederile art.61 și 63 din Regulamentul Camerei Deputaţilor, republicat, membrii Comisiei juridice, de disciplină şi imunităţi și Comisiei pentru agricultură, silvicultură, industrie alimentară şi servicii specifice au examinat proiectul de lege în ședințe separate. La întocmirea prezentului raport comun Comisiile au avut în vedere expunerea de motive, avizul favorabil al Consiliului Legislativ, avizul negativ al Comisiei pentru învățământ, știință, tineret și sport și avizul favorabil al Comisiei pentru administrație publică și amenajarea teritoriului. 

Membrii Comisiei pentru agricultură, silvicultură, industrie alimentară şi servicii specifice au examinat proiectul de Lege în ședința din 15 februarie 2017. La lucrările comisiei și-au înregistrat prezența un număr de 22 deputați din totalul de 24 membri.

La dezbaterea acestui proiect de Lege a participat, în calitate de invitat, domnul Daniel Botănoiu, secretat de stat în cadrul Ministerului Agriculturii și Dezvoltării Rurale.

Membrii Comisiei juridice, de disciplină şi imunităţi au examinat iniţiativa legislativă în şedinţa din 2 mai 2017. La lucrările Comisiei deputații au fost prezenți conform listei de prezență. 

În urma examinării proiectului de Lege şi a opiniilor exprimate, membrii celor două comisii prezenţi la lucrări, au hotărât, cu unanimitate de voturi, să propună plenului Camerei Deputaţilor respingerea Proiectului de Lege privind transmiterea unui teren sub luciu de apă cu amenajarea piscicolă aferentă din domeniul public al statului şi din administrarea Centrului de Cercetare-Dezvoltare pentru Piscicultură Nucet, judeţul Dâmboviţa, în domeniul pubic al comunei Corbii Mari, judeţul Dâmboviţa, întrucât proiectul de lege nu respectă prevederile art.9 alin.(1) din Legea nr.213/1998 privind bunurile proprietate publică.
În raport cu obiectul şi conţinutul său, proiectul de lege face parte din categoria legilor organice.

